ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκού Κοινοβουλίου και του Συμβουλίου με θέμα κανονιστικό πλαίσιο για την πολιτική ραδιοφάσματος στην Ευρωπαϊκή Κοινότητα

1. ιστορικο

Ημερομηνία διαβίβασης της πρότασης προς το ΕΚ και το Συμβούλιο (έγγραφο COM(2000) 407 τελικό - 2000/0187 (COD)): // 29.8.2000

Ημερομηνία της γνώμης της Οικονομικής και Κοινωνικής Επιτροπής: // 24.1.2001

Ημερομηνία της γνώμης του Ευρωπαϊκού Κοινοβουλίου, σε πρώτη ανάγνωση: // 5.7.2001

Ημερομηνία της διαβίβασης της τροποποιημένης πρότασης: // 18.9.2001

Ημερομηνία της έγκρισης της κοινής θέσης: // 16.10.2001

2. Στοχοσ τησ προτασησ τησ επιτροπησ

Με την πρόταση καθιερώνεται νομικό πλαίσιο και πλαίσιο πολιτικής στην Ευρωπαϊκή Κοινότητα με σκοπό την εξασφάλιση συντονισμού των πολιτικών προσεγγίσεων και, κατά περίπτωση, εναρμονισμένους όρους όσον αφορά τη διάθεση και την αποδοτική χρήση του ραδιοφάσματος που είναι απαραίτητο για την καθιέρωση και λειτουργία της εσωτερικής αγοράς σε πεδία της κοινοτικής πολιτικής όπως οι ηλεκτρονικές επικοινωνίες, οι μεταφορές και η έρευνα και ανάπτυξη (Ε&Α).

3. Σχολια επι τησ κοινησ θεσησ

3.1. Σύνοψη της θέσης της Επιτροπής

Η Επιτροπή αποδέχεται την κοινή θέση που επετεύχθη στο Συμβούλιο.

Στην κοινή θέση διατηρούνται οι κύριοι στόχοι της πρότασης της Επιτροπής, αλλά αναπτύσσονται λεπτομερέστερα. Επίσης, στην κοινή θέση έχουν εντοπιστεί περαιτέρω διαδικαστικά μέσα και θεσμικές αρμοδιότητες για την επίτευξη των εν λόγω στόχων.

Το Συμβούλιο υποστηρίζει την κύρια αρχή επί της οποίας βασίζεται η πρόταση απόφασης, συγκεκριμένα ότι, όπου το Ευρωπαϊκό Κοινοβούλιο και το Συμβούλιο έχουν συμφωνήσει επί κοινοτικής πολιτικής που εξαρτάται από το ραδιοφάσμα, χρησιμοποιούνται διαδικασίες επιτροπολογίας για τη θέσπιση των μέτρων τεχνικής εναρμόνισης που είναι απαραίτητα για την εφαρμογή της εν λόγω πολιτικής. Εφόσον είναι απαραίτητη η θέσπιση μέτρων εναρμόνισης που δεν μπορούν να θεωρηθούν ως τεχνικά μέτρα εφαρμογής, η Επιτροπή υποβάλει στο Ευρωπαϊκό Κοινοβούλιο και στο Συμβούλιο νομοθετική πρόταση, βάσει της Συνθήκης.

3.2. Τροπολογίες που εγκρίθηκαν από το Ευρωπαϊκό Κοινοβούλιο κατά πρώτη ανάγνωση

3.2.1. Τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε, σε πρώτη ανάγνωση, 21 τροπολογίες στην αρχική πρόταση της Επιτροπής.

Ως αποτέλεσμα της γνώμης του Ευρωπαϊκό Κοινοβούλιο, η Επιτροπή επέφερε διάφορες τροποποιήσεις στην πρότασή της.

Στην τροποποιημένη πρότασή της, η Επιτροπή ενσωμάτωσε τις ακόλουθες τροπολογίες του Ευρωπαϊκού Κοινοβουλίου, είτε πλήρως, είτε εν μέρει ή κατ' αρχήν: 1, 2, 3, 4, 5, 6, 7, 8, 9, 11, 12, 13, 17, 20, 23 [1], 24, και 25.

[1] Οι τροπολογίες 20 και 23 γίνονται αποδεκτές από την Επιτροπή στην αρχική τους μορφή, όμως η ενιαία τροπολογία που προκύπτει από την συνένωση των τροπολογιών 19, 20 και 23 δεν γίνεται αποδεκτή από την Επιτροπή.

3.2.2. Τροπολογίες του Ευρωπαϊκού Κοινοβουλίου που έγιναν αποδεκτές από την Επιτροπή και περιλαμβάνονται στην κοινή θέση

Οι ακόλουθες τροπολογίες, που έγιναν αποδεκτές από την Επιτροπή στην τροποποιημένη πρότασή της είτε πλήρως, είτε εν μέρει ή κατ' αρχήν, διατηρήθηκαν από το Συμβούλιο στην κοινή του θέση: 1, 2, 7, 11, 12, 13, και 25.

Επί των τροπολογιών που διατηρήθηκαν έγιναν ελάχιστες ή τμηματικές προσαρμογές σε ορισμένες, ενώ άλλες καλύπτονταν ήδη από τις τροπολογίες που συμφώνησε το Συμβούλιο, μολονότι είχε διατηρηθεί ο βασικός στόχος της αναθεώρησης στην οποία προέβη το Ευρωπαϊκό Κοινοβούλιο.

3.2.3. Τροπολογίες του Ευρωπαϊκού Κοινοβουλίου που έγιναν αποδεκτές από την Επιτροπή αλλά δεν περιελήφθησαν στην κοινή θέση

Οι ακόλουθες τροπολογίες, έγιναν αποδεκτές από την Επιτροπή στην τροποποιημένη της πρόταση, είτε πλήρως, είτε εν μέρει ή κατ' αρχήν, αλλά δεν περιελήφθησαν από το Συμβούλιο στην κοινή του θέση : 3, 4, 8, και 20.

Οι τροπολογίες 5, 6, 9, 17 και 24 δεν έγιναν αποδεκτές από το Συμβούλιο επειδή το εκάστοτε διατακτικό του κειμένου όπου αναφέρονταν απαλείφθηκε στην κοινή θέση ή επειδή στο κείμενο της κοινής θέσης ήδη καλυπτόταν το θέμα που έθιγε η τροπολογία. (βλέπε τμήμα 3.2.4).

Τροπολογία 4 (διαχείριση του ραδιοφάσματος)

Μολονότι η κατεύθυνση της τροπολογίας του Κοινοβουλίου καλύπτεται ήδη επαρκώς στις προτάσεις για οδηγία πλαίσιο και για οδηγία αδειοδότησης, η Επιτροπή θεώρησε ότι δεν θα έβλαπτε να επαναληφθεί στην απόφαση το μήνυμα ότι η διαχείριση του ραδιοφάσματος θα πρέπει να είναι αποτελεσματική. Το Συμβούλιο έκρινε ότι η πτυχή αυτή είχε ήδη καλυφθεί από άλλα νομοθετικά κείμενα.

Τροπολογία 8 (θέματα εκχώρησης και αδειοδότησης)

Η Επιτροπή συμφωνεί με την τροπολογία του Κοινοβουλίου ότι υφίσταται ανάγκη συζήτησης, συντονισμού, και κατά περίπτωση, εναρμόνισης των εθνικών μεθόδων εκχώρησης και αδειοδότησης του ραδιοφάσματος. Το Συμβούλιο δεν μπορεί, ωστόσο, να αποδεχθεί την τροπολογία αυτή, διότι αντιτίθεται στην άποψη ότι προτάσεις νομοθετικής εναρμόνισης στα εν λόγω πεδία εισάγονται βάσει της εν λόγω απόφασης.

Τροπολογία 20 (εντολές CEPT)

Η Επιτροπή θα μπορούσε να αποδεχτεί την τροπολογία στην αρχική της διατύπωση, δεδομένου ότι τούτο θα απαιτούσε η CEPT να συμβουλεύεται τους ενδεδειγμένους φορείς διαχείρισης φάσματος και θα παρείχε στην επιτροπή τη δυνατότητα να εγκρίνει εντολές προς την CEPT σύμφωνα με τη διαδικασία διαβούλευσης. Η τροπολογία 20 συγχωνεύτηκε, ωστόσο, με τις τροπολογίες 19 και 23, ενώ το τελευταίο αυτό στοιχείο τροποποιήθηκε (δηλ. κανονιστική διαδικασία αντί διαδικασίας διαβούλευσης). Το Συμβούλιο δεν μπορεί κατά συνέπεια να αποδεχτεί την εν λόγω τροπολογία.

3.2.4. Διαφορές μεταξύ της τροποποιημένης πρότασης της Επιτροπής και της κοινής θέσης του Συμβουλίου

Αιτιολογικές σκέψεις

Το Συμβούλιο έχει διαγράψει αιτιολογικές σκέψεις, ενώ έχει προσθέσει νέες και έχει τροποποιήσει πολλές από τις υφιστάμενες, ώστε να βελτιωθεί η σαφήνεια του κειμένου, για να είναι συνεπές με τις τροπολογίες στα άρθρα της απόφασης ή για να τονιστούν ορισμένες καίριες διατάξεις.

Το Συμβούλιο εισήγαγε σειρά πρόσθετων στοιχείων στις αιτιολογικές σκέψεις που περιλαμβάνονται στην κοινή του θέση.

| | Η πολιτική ραδιοφάσματος θα πρέπει να συμβάλει στην ελευθερία έκφρασης γνώμης (αιτιολογική σκέψη 2α στην κοινή θέση).

| | Η διαδικασία επιτροπολογίας θα χρησιμοποιηθεί για την υλοποίηση των τεχνικών μέτρων εφαρμογής (αιτιολογική σκέψη 2β στην κοινή θέση).

| | Σύνθεση και λειτουργία της επιτροπής ραδιοφάσματος (αιτιολογική σκέψη 2γ στην κοινή θέση).

| | Νομοθετικές προτάσεις που υπερβαίνουν τα τεχνικά μέτρα εφαρμογής, υποβάλλονται προς το Κοινοβούλιο και το Συμβούλιο (αιτιολογική σκέψη 2δ στην κοινή θέση).

| | Μεταβατικές περίοδοι για την υλοποίηση τεχνικών μέτρων εφαρμογής εφόσον επηρεάζονται συχνότητες για τη δημόσια τάξη, τη δημόσια ασφάλεια και την άμυνα (αιτιολογική σκέψη 3α στην κοινή θέση).

| | Η Επιτροπή δύναται να οργανώνει διαβουλεύσεις εκτός του πλαισίου της εν λόγω απόφασης (αιτιολογική σκέψη 4 στην κοινή θέση).

| | Από την τεχνική διαχείριση του ραδιοφάσματος αποκλείονται διαδικασίες εκχώρησης και αδειοδότησης (αιτιολογική σκέψη 6 στην κοινή θέση).

Άρθρο 1 - Σκοπός και πεδίο εφαρμογής

Στην κοινή θέση προσδιορίζονται ο συντονισμός των προσεγγίσεων πολιτικής και η εναρμόνιση των όρων όσον αφορά το ραδιοφάσμα σε συμφωνημένα πεδία κοινοτικής πολιτικής ως κύριος στόχος της απόφασης. Αποσαφηνίζεται ότι, για την επίτευξη του εν λόγω στόχου, θα πρέπει να καθιερωθούν διαδικασίες ώστε να διευκολύνεται η κοινοτική χάραξη πολιτικής και λήψη αποφάσεων, να εξασφαλίζεται η διάθεση στο κοινό συναφούς πληροφόρησης και να συντονίζονται τα κοινοτικά συμφέροντα σε διεθνές επίπεδο, όσον αφορά εξέταση θεμάτων ραδιοφάσματος.

Το ραδιοφάσμα για σκοπούς δημόσιας τάξης, δημόσιας ασφάλειας και άμυνας αποτελεί ειδική περίπτωση, όπως επιβεβαιώνεται και στην κοινή θέση, δεδομένου ότι οι διαδικασίες εναρμόνισης στους τομείς αυτούς δεν μπορούν να βασιστούν σε θεωρήσεις που αφορούν την εσωτερική αγορά. Ωστόσο, οι δραστηριότητες βάσει της απόφασης ενδέχεται να επηρεάσουν ραδιοφάσμα που χρησιμοποιείται για σκοπούς δημόσιας τάξης, δημόσιας ασφάλειας και άμυνας. κατά συνέπεια τα εν λόγω συμφέροντα πρέπει να ληφθούν υπόψη στη διαδικασία χάραξης πολιτικής και θέσπισης νομοθεσίας. Στην κοινή θέση παρέχεται στα κράτη μέλη η ευκαιρία να αιτούν μεταβατικές περιόδους για την εφαρμογή τεχνικών μέτρων εφόσον τα μέτρα αυτά έχουν επίπτωση σε ραδιοφάσμα που χρησιμοποιείται για σκοπούς δημόσιας τάξης, δημόσιας ασφάλειας και άμυνας.

Το Συμβούλιο θεωρεί ότι με την εν λόγω διάταξη καλύπτεται η κατεύθυνση της τροπολογίας 9 του Κοινοβουλίου. Η Επιτροπή θεωρεί, ωστόσο, ότι η αιτιολογική σκέψη 4 στην κοινή θέση θα μπορούσε να ισχυροποιηθεί με το κείμενο της τροποποιημένης πρότασης της Επιτροπής.

Άρθρο 2 - Ορισμοί

Οι ορισμοί περί κατανομής και εκχώρησης έχουν απαλειφθεί στην κοινή θέση δεδομένου ότι οι εν λόγω όροι δεν απαντούν πλέον στο κείμενο του Συμβουλίου (είναι επομένως περιττές οι τροπολογίες 14 και 15 του Κοινοβουλίου).

Άρθρο 3 και 4 - Ομάδα ανωτέρων λειτουργών για την πολιτική ραδιοφάσματος

Το Συμβούλιο απέρριψε τη δημιουργία συμβουλευτικού φορέα ή φορέα χάραξης πολιτικής που θα επικουρούσε την Επιτροπή με βάση απόφαση του Ευρωπαϊκού Κοινοβουλίου και του Συμβουλίου. Το Συμβούλιο υποστηρίζει, ωστόσο, την άποψη ότι στην απόφαση θα πρέπει να καθορίζεται φόρουμ κοινοτικής πολιτικής αποσκοπώντας στο να συμβάλει στη διατύπωση, προετοιμασία και εφαρμογή της κοινοτικής πολιτικής ραδιοφάσματος. Σύμφωνα με την κοινή θέση, η πολιτική αυτή λειτουργία θα έπρεπε να αναληφθεί από την επιτροπή ραδιοφάσματος (βλέπε παρακάτω).

Επιπλέον, στην κοινή θέση ενθαρρύνεται η Επιτροπή στην οργάνωση διαβουλεύσεων εκτός του πλαισίου της εν λόγω απόφασης, ώστε να συνεκτιμηθούν οι απόψεις όλων των ενδιαφερομένων μερών, συμπεριλαμβανομένων των κοινοτικών θεσμικών οργάνων, της βιομηχανίας και εμπορικών και μη χρηστών ραδιοφάσματος (αιτιολογική σκέψη 4 στην κοινή θέση). Στην κοινή θέση δεν προσδιορίζεται, ωστόσο, κατά πόσο οι εν λόγω διαβουλεύσεις θα πρέπει να οργανώνονται ad hoc από την Επιτροπή ή εάν θα πρέπει να καθιερωθεί, βάσει απόφασης της Επιτροπής, διακριτός συμβουλευτικός και επικουρικός φορέας, όπως αυτός που προέβλεπε η Επιτροπή υπό μορφή της ομάδας ανωτέρων λειτουργών για την πολιτική ραδιοφάσματος. Σε κάθε περίπτωση, τόσο το Κοινοβούλιο όσο και το Συμβούλιο αναγνωρίζουν την ανάγκη ευρύτερης διαβούλευσης σε θέματα πολιτικής ραδιοφάσματος στην Κοινότητα.

Άρθρα 5 και 6 (αρχική πρόταση)/Άρθρα 3 και 4 (κοινή θέση) - επιτροπή ραδιοφάσματος

Η Επιτροπή υποστηρίζει την κοινή θέση όσον αφορά τη χρησιμοποίηση διαδικασιών επιτροπολογίας για την επίτευξη του σκοπού της απόφασης.

Στην κοινή θέση αποσαφανίζεται ότι η επιτροπή ραδιοφάσματος θα θεσπίζει τεχνικά μέτρα εφαρμογής σε συμφωνημένα πεδία κοινοτικής πολιτικής αποσκοπώντας στην εξασφάλιση εναρμονισμένων όρων για τη διάθεση και αποδοτική χρήση του ραδιοφάσματος, καθώς επίσης και για τη διάθεση πληροφοριών. Θα ζητείται επίσης γνώμη της επιτροπής και θα πραγματοποιούνται συζητήσεις όσον αφορά τη χάραξη πολιτικής σε θέματα κοινοτικής πολιτικής ραδιοφάσματος.

Εφόσον τα μέτρα εφαρμογής αφορούν τα πεδία κατανομής συχνοτήτων ή διάθεσης πληροφοριών, η Επιτροπή δύναται να καλεί την Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT) για παροχή τεχνικής αρωγής στην εκπόνηση των εν λόγω μέτρων. Σε άλλα πεδία εναπόκειται στην επιτροπή ραδιοφάσματος η κατάρτιση τεχνικών μέτρων εφαρμογής.

Η Επιτροπή θεσπίζει μέτρα σύμφωνα με κανονιστική διαδικασία. Όπου αυτό αιτιολογείται, δύναται η Επιτροπή να χορηγεί σε κράτος μέλος μεταβατική περίοδο ή/και να παρέχει τη δυνατότητα διακανονισμού κοινής χρήσης σε περίπτωση που ένα μέτρο επηρεάζει ζώνες συχνοτήτων που χρησιμοποιούνται αποκλειστικά για σκοπούς δημόσιας τάξης, ασφάλειας και άμυνας υπό την προϋπόθεση ότι τούτο δεν αναβάλλει αδικαιολόγητα την εφαρμογή του μέτρου ή δεν προξενεί υπέρμετρες διαφορές στο ανταγωνιστικό ή κανονιστικό καθεστώς μεταξύ κρατών μελών.

Άρθρο 7 (αρχική πρότασηl)/Άρθρο 5 (κοινή θέση) - Διάθεση πληροφοριών

Η Επιτροπή υποστηρίζει τις διατάξεις που περιλαμβάνονται στην κοινή θέση και πραγματεύονται τη διάθεση πληροφοριών, διατάξεις που είναι σχεδόν ταυτόσημες με την τροπολογία 25 του Κοινοβουλίου. Τα κράτη μέλη θα είναι υποχρεωμένα να διαθέτουν στο κοινό συναφείς πληροφορίες, και σε ηλεκτρονική μορφή, ενώ μπορεί να γίνει χρήση διαδικασιών επιτροπολογίας για περαιτέρω εναρμόνιση του περιεχομένου και της μορφής των πληροφοριών που πρόκειται να δημοσιευθούν.

Άρθρο 8 (αρχική πρότασηl)/Άρθρο 6 (κοινή θέση) - Σχέσεις με τρίτες χώρες και διεθνείς οργανισμούς

Οι διατάξεις του εν λόγω άρθρου δεν έχουν μεταβληθεί ουσιαστικά. Στην κοινή θέση γίνεται, ωστόσο, αναφορά στην ανάγκη συμφωνίας σε κοινούς στόχους πολιτικής αντί κοινών θέσεων όσον αφορά διαπραγματεύσεις με τρίτες χώρες ή στο πλαίσιο διεθνών οργανισμών. Η τροπολογία αυτή γίνεται αποδεκτή δεδομένου ότι αντικατοπτρίζει τρέχουσα πρακτική, η οποία υπήρξε καρποφόρα.

Λοιπά άρθρα

Οι διατάξεις των εν λόγω άρθρων δεν υπέστησαν ουσιαστική ή καθόλου τροποποίηση.

4. Συμπερασμα

Στην κοινή θέση του Συμβουλίου ενσωματώθηκαν ή αντιμετωπίστηκαν πολλές από τις ανησυχίες που διατύπωσε το Ευρωπαϊκό Κοινοβούλιο σε πρώτη ανάγνωση. Η κοινή θέση δεν υφίσταται των αρχών στις οποίες βασίζεται η αρχική πρόταση της Επιτροπής. Κατά συνέπεια, η Επιτροπή υποστηρίζει την κοινή θέση.